आज के समय में हालात ये हैं कि कई देश, जमीन के छोटे से छोटे टुकड़े के लिए भी आपस में लड़ते रहते हैं। आज भी जमीन के छोटे छोटे हिस्सों के कारण कई देशों में हिंसा होते हुए दिख जाती है। लेकिन क्या आप जानते हैं कि दुनिया में एक ऐसी जगह है जिस पर किसी भी देश का कोई हक नहीं है और न ही कोई देश उस जमीन पर हक जमाता है। लेकिन भारत के एक शख्स ने इस जमीन को अपना साम्राज्य घोषित कर दिया है। इतना ही नहीं इस शख्स ने अपने देश का राष्ट्रीय पशु भी घोषित किया है। आइए जानते हैं सुयश दीक्षित के बारे में।
इंदौर का लड़का बना अफ्रीकन देश का महाराजा
यदि मैं आपसे कहूँ कि भारत का एक लड़का अफ्रीकन देश का राजा बन गया है तो शायद आपको विश्वास नहीं होगा लेकिन ये सोलह आने सच बात है। मध्यप्रदेश के इंदौर के रहने वाले सुयश दीक्षित ने लावारिस पड़ी जमीन पर अपना कब्जा कर लिया है जिसे सुयश ने "किंगडम ऑफ दीक्षित" का नाम दिया है। बताया जा रहा है कि सुयश ने ये साम्राज्य अपने पिता को उपहार के रूप में दिया है। इस जगह पर सुयश ने अपना झण्डा भी फहराया है।
आखिर किस देश के राजा बने हैं सुयश
बता दें कि सुडान और मिस्त्र की सीमा पर स्थित बीर तविल नाम के स्थान को सुयश ने अपना साम्राज्य घोषित किया है। ये जगह सुडान और मिस्त्र की सीमाओं से जुड़ी हुई है। लेकिन दोनों में से कोई भी देश इस जगह पर अपना अधिकार नहीं जमाता है। ये क्षेत्र 2060 वर्ग किमी में विस्तृत है। इस जगह को नो मैंस लैंड के नाम से भी जाना जाता है। जानकारी के मुताबिक बीर तविल एक रेगिस्तान है जहां गरम हवाएँ भी चलती हैं। इस क्षेत्र में पानी और पेड़ पौधों का नामोनिशान तक नहीं है। इसलिए यहाँ रहना बेहद मुश्किल या असंभव है।
आखिर कैसे पहुंचे सुयश बीर तविल तक
बता दें कि सबसे पहले सुयश ने इस जगह के बारे में सारी जानकारी इकट्ठी की। इस जगह के आस पास कई आतंकी ठिकाने भी मौजूद हैं इसलिए यहाँ जाने के लिए पुलिस की अनुमती लेनी होती है। सुयश ने भी ऐसा ही किया और पुलिस द्वारा बताए दिशा निर्देशों का पालन किया। इसके बाद सुयश बीर तविल पहुंचे और बीज रोपित किया और साथ ही साथ अपना झण्डा भी गाड़ दिया।
पिता बने प्रधानमंत्री और छिपकली बनी राष्ट्रीय पशु
बता दें कि सुयश ने इस बात को भी कहा कि इस किंगडम के प्रधानमंत्री उनके पिता होंगे। इतना ही नहीं सुयश ने छिपकली को राष्ट्रीय पशु तक घोषित कर दिया। इसके पीछे उन्होंने ये तर्क दिया कि बीर तविल पहुँचकर उन्हें सबसे पहले छिपकली दिखाई दी इसलिए छिपकली ही उनके किंगडम की राष्ट्रीय पशु होगी। सुयश ने तो अपने देश में नागरिकता पाने के लिए वेबसाइट तक बना दी है। साथ ही सुयश ने यूएन से भी इस जगह को उन्हें आधिकारिक रूप से देने की मांग की है।